b'\n_START_ARTICLE_\nBusiness Region Bergen AS\n_START_PARAGRAPH_\nBusiness Region Bergen AS (BRB) ble stiftet av Bergen kommune og Hordaland fylkeskommune den 31. oktober 2007 sammen med omlandskommunene i regionr\xc3\xa5dene Bergensregionen og Nordhordland, samt Stord._NEWLINE_Form\xc3\xa5let er n\xc3\xa6ringsutvikling, etablerervirksomhet, profilering og markedsf\xc3\xb8ring av Bergensregionen som en ledende kunnskapsbasert og b\xc3\xa6rekraftig n\xc3\xa6ringsutviklingsregion.\n_START_SECTION_\nN\xc3\xa6ringsliv\n_START_PARAGRAPH_\n\xc2\xabDen petroleumsrelaterte n\xc3\xa6ringsklyngen\xc2\xbb i bergensregionen dekker hele verdikjeden fra utforskning, forskning, utvikling, produksjon, drift og vedlikehold, med forskningsmilj\xc3\xb8er og en leverand\xc3\xb8rindustri med verdensledende kompetanse p\xc3\xa5 disse omr\xc3\xa5dene. Denne n\xc3\xa6ringsklyngen alene gj\xc3\xb8r Bergensregionen til Norges ledende verdiskapningsregion._NEWLINE_Equinor driver over 50 prosent av sine felt p\xc3\xa5 norsk sokkel fra Bergen, og har lagt sine hovedkvarter for teknologi og ny energi til byen. 80 prosent av landets r\xc3\xa5oljeproduskjon har sin basis i bergensregionen, og gassen fra Norges st\xc3\xb8rste gassfelt, Troll, gj\xc3\xb8r Kollsnes og bergensregionen til en av det europeiske markedets viktigste gassleverand\xc3\xb8rer._NEWLINE_Bergensregionen er verdensledende innen undervannsteknologi, med fagmilj\xc3\xb8er som driver en vesentlig del av de 3 000 undervannsbr\xc3\xb8nnene som blir operert internsjonalt. Denne n\xc3\xa6ringen har rundt 4 000 arbeidsplasser og en \xc3\xa5rlig omsetning p\xc3\xa5 rundt 8 milliarder kroner. NCE Subsea ligger p\xc3\xa5 CCB p\xc3\xa5 \xc3\x85gotnes p\xc3\xa5 Sotra. (NCE = Norwegian Centres of Expertise)_NEWLINE_Bergensregionen har ogs\xc3\xa5 sv\xc3\xa6rt mye vannkraftproduksjon og selskaper engasjert i utvikling av fornybar energi som bio og vindkraft. _NEWLINE_Den marine n\xc3\xa6ringsklyngen i bergensregionen omfatter mer enn 500 virksomheter med en omsetning p\xc3\xa5 rundt 7 milliarder kroner \xc3\xa5rlig og mer enn 6 000 ansatte. Regionen er ogs\xc3\xa5 verdensledende innen marinbiologi, oseanografi, forvaltning av marine resurser og klimaforskning._NEWLINE_Den maritime n\xc3\xa6ringsklyngen i bergensregionen best\xc3\xa5r av rederier, verft, h\xc3\xb8yteknologiske utstyrsleverand\xc3\xb8rer og verdensledende tjenesteleverand\xc3\xb8rer. N\xc3\xa6ringen hadde i 2007 en omsetning p\xc3\xa5 over 80 milliarder kroner og over 30 000 ansatte i regionen. Bergen har over 500 norskregistrerte skip, og 40 rederier som seiler utenlands. Bergen havn er en av de st\xc3\xb8rste i Europa, og byen er verdensledende innenfor transport av kjemikalier, rederiet Odfjell SE er st\xc3\xb8rst i verden. Bergen Group i Bergen er et av Europas st\xc3\xb8rste verft. Flere av leverand\xc3\xb8rbedriftene i regionen er verdensledende innen skipsindustrien, blant disse er TTS Marine AS som leverer utstyr som brukes p\xc3\xa5 skipene. Bergen er ogs\xc3\xa5 i verdenstoppen innen sj\xc3\xb8forsikring og finansiering. _NEWLINE_Reiselivet er en annen stor og viktig n\xc3\xa6ring i bergensregionen, som trekker til seg mange utenlandske turister og kongressdeltakere, mest fra Storbritannia, Tyskland, USA og Japan. Antallet gjested\xc3\xb8gn p\xc3\xa5 hotellene har if\xc3\xb8lge Bergen Reiselivslag \xc3\xb8kt med 25 prosent de siste \xc3\xa5rene, og endte p\xc3\xa5 1,4 millioner overnattinger i 2008. Den reiselivsrelaterte omsetningen i 2006 var p\xc3\xa5 5,8 milliarder kroner, og bransjen sysselsatte rundt 7 000 \xc3\xa5rsverk samme \xc3\xa5r. Bergen er en av Europas mest popul\xc3\xa6re cruisedestinasjoner med over 260 p\xc3\xa5meldte anl\xc3\xb8p i 2009._NEWLINE_Bergen har ogs\xc3\xa5 hovedkontorene til en rekke av landets ledende bedrifter innen bank, forsikring, energi, informasjonsteknologi, medier, transportmidler og n\xc3\xa6ringsmiddelindustri._NEWLINE_Av kj\xc3\xb8pesentrene i bergensomr\xc3\xa5det hadde Lagunen Storsenter, \xc3\x85sane Storsenter, Bergen Storsenter, Vestkanten og Sartor Storsenter en omsetning p\xc3\xa5 over en milliard kroner hver i 2007.'